## СЕДМИ РАЗРЕД ОСНОВНОГ ОБРАЗОВАЊА И ВАСПИТАЊА

**ОБАВЕЗНИ ПРЕДМЕТИ – МАТЕРЊИ ЈЕЗИК**

**1. ХРВАТСКИ ЈЕЗИК**

|  |  |  |
| --- | --- | --- |
| Naziv predmeta | **HRVATSKI JEZIK I KNJIŽEVNOST** | |
| Cilj | Cilj je učenja *Hrvatskoga jezika i književnosti* njegovanje hrvatskoga jezika pravilnim korištenjem u raznim komunikacijskim situacijama; ovladavanje temeljnim jezičnim djelatnostima slušanja, govorenja, čitanja, pisanja; razvijanje imaginacije i umjetničkoga senzibiliteta, estetske i čitalačke kompetencije, kritičkoga i moralnoga prosuđivanja, istraživačkoga promatranja te asocijativnoga povezivanja čitanjem i tumačenjem književnih djela; stjecanje osnovnih znanja o mjestu, ulozi i značaju jezika i književnosti u kulturi i medijskoj pismenosti; stjecanje i razvijanje humanističkih znanja; funkcionalno povezivanje sadržaja iz predmetnih područja nastavnoga predmeta Hrvatski jezik i književnost. |
| Razred | **Sedmi** | |
| Godišnji fond sati | **144 sata** | |

|  |  |  |  |
| --- | --- | --- | --- |
| **ISHODI**  Po završenoj temi/području učenik će biti sposoban: | **PODRUČJE/TEMA** | | **SADRŽAJI** |
| * uočiti obilježja misaone lirske pjesme * razlikovati osnovno i preneseno značenje * analizirati vanjsku kompoziciju lirske pjesme (strofa, stih, rima); * razlikovati pjesničke slike (vizualne, auditivne, olfaktivne, gustativne, taktilne) * prepoznati i imenovati stilska izražajna sredstva (simbol, metaforu, ponavljanje, opkoračenje, prebacivanje, hiperbolu, gradaciju) * razlikovati slobodni stih od vezanoga stiha * prepoznati ritmotvorne elemente * navesti obilježja misaone pjesme * uočiti obilježja dijalektalne poezije * prepoznati i razlikovati socijalnu, ljubavnu, domoljubnu, religioznu pjesmu, pjesmu u prozi i baladu te navesti njihova obilježja * uočiti obilježja i strukturu soneta, razlikovati vrste strofa u sonetu * uočiti obilježja proznoga teksta i objasniti ideju * uočiti vremenski slijed u proznome tekstu, razlikovati kronološki slijed od retrospekcije * imenovati dijelove fabule (uvod, zaplet, vrhunac, rasplet) * prepoznati i navesti obilježja pripovijednih tehnika (pripovijedanje, opisivanje, dijalog, monolog) * razlikovati vrste karakterizacija likova (psihološka, moralna, sociološka, govorna) * uočiti i navesti obilježja crtice * prepoznati i navesti obilježja mita i legende * razlikovati kriminalističku priču od kriminalističkoga romana * razlikovati kronološki i retrospektivni slijed fabule * uočiti osnovne elemente strukture književnoga djela (tema, motiv, mjesto i vrijeme radnje, karakterizacija likova); * razlikovati obilježja komedije, tragedije i drame u užem smislu * uočiti obilježja i razlikovati autobiografiju od biografije * povezati književne termine i pojmove naučene u prethodnim razredima s novim pročitanim djelima * čitati s razumijevanjem * parafrazirati pročitano * razlikovati književni i neknjiževni tekst * prepoznati uzročno-posljedične veze u tekstu * kritički procijeniti književno djelo u svrhu preporuke * usporediti književno i filmsko djelo, kazališnu predstavu i dramski tekst; * usmjereno čitati tekst i samostalno rješavati zadatke vezane uz tekst * navesti primjere osobne koristi čitanja * međusobno razlikovati istoznačnice, bliskoznačnice i suprotnice * pravilno koristiti naglasne znakove * razlikovati vrste zamjenica i sklanjati ih * točno koristiti zamjenice u govoru i pismu * razlikovati upitne i odnosne zamjenice prema ulozi u rečenici * razlikovati neodređene zamjenice od drugih vrsta zamjenica i prepoznati ih u rečenici * raščlaniti upitne i odnosne zamjenice na temelju oblika i obilježja * povezati obilježja upitno-odnosnih s neodređenim zamjenicama * razlikovati upitno-odnosne od neodređenih zamjenica * analizirati jednostavnu rečenicu s obzirom na njezine sintaktičke elemente * objasniti osnovno gramatičko ustrojstvo rečenice i mjesto objekta u odnosu na predikat. * razlikovati vrste objekta (izravni i neizravni), predikata i priložnih oznaka * uočiti atribut, odrediti vrstu atributa, razlikovati imenski i pridjevski atribut, uočiti dijelove atributnoga skupa * uočiti imenice u službi apozicije, prepoznati apoziciju u gramatičkome ustroju rečenice, razlikovati apoziciju od imeničkoga atributa, uočiti dijelove apozicijskoga skupa * odrediti atribut i apoziciju u rečenici, imenovati vrste atributa, odrediti članove atributnoga i apozicijskoga skup * generirati rečenice u apozicijske i atributne skupove * razlikovati jednostavne i složene rečenice * poznavati i objasniti načine sklapanja jednostavnih rečenica u složenu * razložiti složenu rečenicu s obzirom na odnos surečenica i veznika u njoj * razlikovati nezavisno složene rečenice na temelju veznika * razvrstati zavisno složene rečenice s obzirom na redoslijed surečenica * utvrditi vrstu zavisno složene rečenice na temelju službe riječi u rečenici * primjenjivati pravila u pisanju velikoga početnog slova u imenima društava, organizacija, udruga, pokreta, javnih skupova, kratica i naslova * točno naglašavati riječi u skladu s naglasnim sustavom hrvatskoga standardnog jezika * prosuđivati o pravilnoj uporabi upitno-odnosnih zamjenica * točno pisati neodređene zamjenice s prijedlozima i česticama * primijeniti znanje o velikome slovu i zarezima u pisanju nadnevka i mjesta * razlikovati atribut i apoziciju, kao i njihove skupove, s obzirom na položaj u rečenici i njihovu sročnost s imenicom kraj koje stoje * zapisivati zarez u rečeničnome nizu te u određenim vrstama nezavisno složenih rečenica * uvrštavati zarez u inverziji, umetanju, nabrajanju te u skladu s intonacijom zavisne rečenice * primijeniti rečenične znakove u sporazumijevanju * izvještavati o prvome tiskanom rječniku i gramatici te o Gajevim slovnim rješenjima * uočiti značenje sporazumijevanja i neverbalne komunikacije, navesti načine sporazumijvanja i vrednote govorenoga jezika * odrediti svrhu govorenja: osobna i javna komunikacija * povezivati izgovorene cjeline u veće cjeline i rečenice vodeći računa o rečeničnome naglasku * pisati upravni govor u rečenicama s različitim odnosima navođenja i objašnjenja, razlikovati rečenične znakove i točno ih koristiti * preoblikovati upravni govor u neupravni i obrnuto * raspravljati spontano i prema unaprijed dogovorenoj temi * vrednovati pravogovorna pravila pri konstruiranju debate * pripovijedati prema planu * prepoznati ulogu opisa u pripovijedanju (statičan i dinamičan opis, usporavanje radnje) * analizirati biografske, autobiografske i novinarske žanrove prema njihovim obilježjima * organizirati i sažimati slušani tekst u bilješke, pisati natuknice o pročitanome tekstu * osmisliti vlastiti pisani zadatak na zadanu temu * imenovati dijelove referentne zbirke (leksikon, enciklopedija, rječnik, priručnik...), služiti se knjigama i pretražvati je * uočiti obilježja vijesti, napisati vijest * navesti obilježja i razlikovati vrste radijskih i televizijskih emisija * navesti povijesni razvoj radija i televizije * imenovati radijska i filmska izražajna sredstva * razlikovati radijske i filmske žanrove * prepoznati obilježja igranoga, animiranoga i dokumentarnoga filma * razlikovati filmski i književni predložak * prepoznati obilježja televizijske serije, analizirati odnose među likovima | KNJIŽEVNOST | | **LIRIKA**  **Lektira**   1. Dobriša Cesarić: *Pjesme* 2. Dragutin Tadijanović: Srebrne svirale 3. Tin Ujević: *Hrvatska mlada lirika* / *Izbor pjesama* (antologijske pjesme) 4. Antun Branko Šimić: *Sabrane pjesme* 5. Antun Gustav Matoš: *Pjesme* 6. Slavko Mađer: *Izabrane pjesme* 7. Josip Pupačić: *Izabrane pjesme* 8. Vjekoslav Majer: *Pjesme* 9. Vesna Krmpotić: *Izbor iz pjesama* 10. Miroslav Krleža: *Pjesme* 11. Zvonimir Golob: *Izabrane pjesme* 12. Nikola Šop: *Pjesme siromašnog sina / Isus je moja sjena* 13. Ivan Goran Kovačić: *Lirika* 14. Dragutin Domjanić: *Kipci i popevke*   **Književni termini i pojmovi**  Tema, motivi i pjesničke slike kao elementi kompozicije lirske pjesme.  Vrsta strofe prema broju stihova u lirskoj pjesmi.  Vrste stiha (vezani i slobodni, stih prema broju slogova).  Vrste rime.  Obilježja ritma u lirskoj poeziji.  Obilježja lirske poezije: slikovitost, ritmičnost, osjećajnost.  Stilska izražajna sredstva: simbol, metafora, gradacija, opkoračenje, prebacivanje, hiperbola, usporedba, personifikacija, epitet, onomatopeja, aliteracija, asonanca, kontrast, ponavljanje.  Dijalektalna lirika.  Vrste autorske (socijalna, domoljubna, duhovna, misaona, ljubavna) i narodne lirske pjesme.  Sonet.  **EPIKA**  **Lektira**   1. Sunčana Škrinjarić: *Čarobni prosjak* 2. August Šenoa: *Zlatarevo zlato* 3. Dinko Šimunović: *Duga* 4. Vjenceslav Novak: *Iz velegradskog podzemlja* 5. Charles Dickens: *Oliver Twist* 6. Gustav Schwab: *Najljepše priče klasične starine* 7. Pavao Pavličić: *Dobri duh Zagreba* 8. Agatha Christie: *Ubiti je lako* 9. Arthur Conan Doyle: *Scherlock Holmes* 10. Zlatko Krilić: *Prvi sudar / Početak plovidbe / Veliki zavodnik / Zagonetno pismo* 11. Deborah Ellis: *Djevojčica iz Afganistana* 12. Sue Townsend: *Tajni dnevnik Adriana Molea* 13. Hrvoje Hitrec: *Smogovci* 14. Vjekoslav Majer: *Dnevnik malog Perice*   **Književni termini i pojmovi**  Pisac i pripovjedač, pripovjedač u prvoj i trećoj osobi.  Oblici kazivanja: opisivanje, pripovijedanje u prvom i trećem licu; dijalog, monolog.  Fabula: uvod, zaplet, vrhunac, rasplet; nizanje događaja; epizoda; poglavlje.  Kronološki i retrospektivni slijed događaja.  Karakterizacija likova: psihološka, sociološka, moralna, govorna).  Vrste epskih djela u stihu i prozi: epska narodna pjesma (balada), socijalna pripovijetka, mit, legenda, dnevnik, crtica, kriminalistička priča.  Vrste romana: kriminalistički, pustolovni, znanstveno-fantastični, povijesni.  **DRAMA**  **Lektira**   1. Miro Gavran: *Traži se novi suprug* 2. Ivana Marinić: *To nisam ja* 3. Dubravko Jelačić Bužimski: *Noćna igra s Jesenjinom*   **Književni termini i pojmovi**  Dijelovi dramskoga teksta: čin, prizor, slika. Dramska osoba, dramski sukob i dramska situacija.  Dramski dijalog, monolog.  Didaskalije.  Improvizacija.  **POPULARNOZNANSTVENI I INFORMATIVNI TEKSTOVI**   * + - 1. Daniel Pennac: *Od korica do korica*       2. HSUTI: *Bonton u svakodnevnoj komunikaciji s osobama s invaliditetom*       3. <http://www.prs.hr/> (vrste diskriminacije po spolu)       4. <https://www.poliklinika-djeca.hr/publikacije/nasilje-preko-interneta/> (publikacija *Nasilje preko interneta*)       5. *Pronađena špilja Romula i Rema* (novinski članak)       6. Pam Brown: *Ljudi koji su pomogli svijet*       7. Sanja Lovrenčić: *U potrazi za Ivanom*       8. Autobiografije i biografije hrvatskih književnika       9. *Konvencija o pravima djeteta*       10. Izbor iz knjiga, enciklopedija i časopisa za djecu   **Dopunski izbor lektire**   1. Božidar Prosenjak: *Divlji konj* 2. Vladimir Nazor: *Pripovijetke* 3. Damir Miloš: *Bijeli klaun* 4. Zoran Pongrašić: *Gumi-gumi* 5. Branka Primorac: *Maturalac* 6. Ićan Ramljak: *Povratnik / San bez uzglavlja* 7. Pero Zlatar: *Otključani globus* 8. Zvonko Todorovski: *Prozor zelenog bljeska / Mirakul od mora* 9. Branka Kalauz: *Čuj, Pigi, zaljubila sam se* 10. Jadranka Klepac: *Miris knjige* 11. Bernard Jan: *Potraži me ispod duge* 12. Daniel Defoe: *Robinson Crusoe* |
| JEZIK | Gramatika | Odnosi među riječima – istoznačnice, bliskoznačnice i suprotnice  Upitne i odnosne zamjenice – obilježja, vrste, uporaba, promjena i pravilno pisanje upitnih i odnosnih zamjenica  Neodređene zamjenice – obilježja, vrste, uporaba, promjena i pravilno pisanje neodređenih zamjenica  Jednostavne rečenice – jednostavna, neproširena, proširena, neoglagoljena i besubjektna rečenica  Objekt – izravni i neizravni objekt  Priložne oznake – mjesta, vremena i načina  Atribut i apozicija – pridjevni i imenički, atributni skup, apozicija i apozicijski skup  Složena rečenica – nezavisno složena, zavisno složena, surečenica, rečenični niz, povezivanje, uvrštavanje, veznička sredstva, vezničke i nevezničke rečenice  Nezavisno složene rečenice – sastavna, suprotna, rastavna, isključna i zaključna  Zavisno složene rečenice – predikatna, subjektna, objektna, atributna, priložne rečenice (mjesne, vremenske, načinske) |
| Ortoepija | Naglašene i nenaglašene riječi – naglasnice, nenaglasnice, prednaglasnice i zanaglasnice, vrste naglaska i pravila naglašavanja |
| Pravopis | Veliko početno slovo – u imenima društava, organizacija, udruga, pokreta, javnih skupova, pisanje kratica  Upravni i neupravni govor – navođenje i objašnjenje, upravni i neupravni govor u pisanju  Pisanje naslova i pokreta  Pisanje rečeničnih znakova s obzirom na intonaciju  Pravilna uporaba naglasnih znakova  Pisanje latinskih naziva biljaka, pravilna uporaba upitnih i odnosnih zamjenica u pisanim i govornim oblicima  Uporaba velikoga početnog slova u vlastitim imenima; pisanje neodređenih zamjenica s prijedlogom i bez njega  Pravilna uporaba rečeničnih znakova  Pravilna uporaba prijedloga s(a), sastavljeno i rastavljeno pisanje riječi, odjeljivanje priložnih oznaka zarezom, pisanje mjesta i nadnevka  Pravilna uporaba prijedložnih atributa (prijedloga uz genitiv), odjeljivanje atributa zarezom  Pisanje apozicija i apozicijskoga skupa u položaju iza imenice  Pravilno pisanje zareza u nezavisno složenim rečenicama  Pravilno pisanje zareza u zavisno složenim rečenicama; uporaba zareza u inverziji i umetanju |
| Povijest jezika | Povijest hrvatskoga književnog jezika – prvi tiskani rječnik, gramatika, Gajeva reforma, gajica |
| JEZIČNA I MEDIJSKA KULTURA | | Jezična i nejezična sredstva izražavanja – sporazumijevanje, jezične vrednote govorenoga jezika, nejezična sredstva sporazumijevanja  Samoznačne i suznačne riječi – strukturiranje govora za debatu  Opis i dijalog u pripovijedanju – pripovijedanje prema planu, statičan i dinamičan opis, usporavanje radnje  Biografija, autobiografija, vijest, bilješka, natuknica, komentar – čitanje, slušanje, raščlanjivanje, komentiranje, izvještavanje, raspravljanje, istraživanje, pisanje bilježaka i natuknica, vrednovanje  Upravni i neupravni govor  Četiri školske zadaće – dvije u svakome polugodištu (dva sata za pisanje zadaće i jedan za analizu i pisanje poboljšane verzije sastavka).  **Termini i pojmovi**  Igrani film. Vrste igranoga filma. Obilježja igranoga filma. Televizijske emisije. Vrste televizijskih emisija (prema namjeni). Radio. Zvuk kao izražajno sredstvo radija. Vrste radijskih emisija. Knjižna građa. Referentna zbirka: rječnik, enciklopedija, pravopis.  **Popis medijskih sadržaja:**   1. Što je film: Igrani film; 2. Što je film: Gluma u filmu; 3. Filmovi C. Chaplina; 4. K. Golik: *Tko pjeva, zlo ne misli*; 5. S. Daldry: *Billy Elliot* (ili drugi suvremeni film po izboru koji ima dobre kritike / značajne nagrade) 6. *Smogovci* (televizijska serija) 7. Radijska ili televizijska emisija |

**Ključni pojmovi sadržaja:** služba riječi, rečenice, književnost, jezik, jezično i medijsko izražavanje

**UPUTE ZA DIDAKTIČKO-METODIČKO OSTVARIVANJE PROGRAMA**

Program nastave i učenja *Hrvatskoga jezika i književnosti* čine tri predmetna područja: Književnost, Jezik, Jezična i medijska kultura. Preporučena podjela sati po predmetnim područjima je sljedeća: Književnost – 52 sati, Jezik – 54 sati i Jezična i medijska kultura – 38 sati, ukupan broj sati u nastavnoj godini iznosi 144 sata. Sva se tri područja prožimaju i nijedno se područje ne može proučavati izolirano.

Program nastave i učenja *Hrvatskoga jezika i književnosti* utemeljen je na ishodima, odnosno na procesu učenja i učeničkim postignućima. Ishodi predstavljaju opis integriranih znanja, vještina, stavova i vrijednosti koje učenik gradi, proširuje i produbljuje trima predmetnim područjima ovoga programa.

**I. PLANIRANJE NASTAVE I UČENJA**

Program nastave i učenja usmjeren na ishode daje veću slobodu u kreiranju i osmišljavanju nastave i učenja. Nastavnik kontekstualizira program potrebama određenoga odjela imajući na umu: sastav odjela i karakteristike učenika; udžbenike i druge nastavne materijale; tehničke uvjete, nastavna i medijska sredstva kojima škola raspolaže; izvore podrške, mogućnosti, kao i potrebe lokalne sredine. Polazeći od danih ishoda i sadržaja stvara se godišnji – globalni plan rada iz kojega se razvijaju mjesečni – operativni planovi. Ishodi definirani po područjima olakšavaju daljnju operacionalizaciju ishoda na razinu određene nastavne jedinice. Sada nastavnik za svako područje ima određene ishode. U etapi planiranja i pisanja pripreme za sat, od nastavnika se očekuje da svaku nastavnu jedinicu prilagodi ishodima učenja. Tijekom planiranja treba imati u vidu da se neki ishodi ostvaruju brže i lakše, ali je za većinu ishoda (posebno za predmetno područje Književnost) potrebno više vremena, više raznih aktivnosti i rad na raznim tekstovima.

U etapi planiranja nastave i učenja veoma je važno imati u vidu da je udžbenik nastavno sredstvo i da on ne određuje sadržaje predmeta. Zato je potrebno sadržajima danim u udžbeniku pristupiti selektivno i u odnosu na predviđene ishode koje treba dostići. Pored toga što učenike treba osposobiti za korištenje udžbenika, kao jednoga od izvora znanja, nastavnik ih treba uputiti u načine i oblike upotrebe drugih izvora saznavanja.

**II. OSTVARIVANJE NASTAVE I UČENJA**

**KNJIŽEVNOST**

Okosnicu programa književnosti čine tekstovi iz lektire. Lektira je razvrstana po književnim rodovima – lirika, epika, drama i obogaćena izborom nefikcionalnih, popularnoznanstvenih i informativnih tekstova. Izbor djela u najvećoj mjeri temeljen je na načelu prilagođenosti dobi učenika. Uz tekstove koje je potrebno obraditi na satu, dan je i popis domaće lektire. Ciljevi su uvođenja domaće lektire oblikovanje, razvijanje i njegovanje čitalačkih navika učenika. Opsežnija djela učenici mogu čitati tijekom školskih praznika, čime se potiče razvijanje navike kontinuiranoga čitanja.

Obveznomu popisu djela za obradu dodan je popis izbornih tekstova. Izborni dio dopušta nastavniku veću kreativnost u ostvarivanju ishoda.

Uz korpus tekstova kanonskih pisaca kojim se utječe na oblikovanje estetskoga ukusa učenika, izgrađuje i bogati svijest o prirodi nacionalne književnosti (i vrijednostima klasika svjetske književnosti), ali i kulturnome i nacionalnome identitetu, u izboru lektire i dopunskome izboru nastavnicima dana je mogućnost odabira i određenoga broja književnih djela suvremenih pisaca. Time se učenici upoznaju s reprezentativnim primjerima suvremene književnosti i u prilici su kritički procjenjivati poetiku njihovih djela s kanonskim vrijednostima. Cilj uvođenja suvremenih književnih djela jest da se po svojoj motivskoj ili tematskoj srodnosti vežu za postojeće teme i motive u okviru programa i da se takvim primjerima pokaže kako i suvremeni pisci promišljaju o temama prijateljstva, etičnosti, razvijaju imaginaciju i empatiju. Time će se bogatiti vertikalno čitalačko iskustvo učenika i osuvremeniti pristup nastavi.

Takav izbor djela omogućava primjenu komparativnoga pristupa proučavanju literarnoga stvaralaštva, uz odabir raznih razina obrade: interpretacije, prikaza ili osvrta. Izbor djela treba biti usklađen s mogućnostima, potrebama i zanimanjima konkretnoga odjela. Razlike u ukupnoj umjetničkoj i informativnoj vrijednosti pojedinih tekstova utječu na odgovarajuća metodička rješenja (prilagođavanje čitanja vrsti teksta, opseg tumačenja teksta ovisno o složenosti njegove strukture, povezivanje i grupiranje s odgovarajućim sadržajima iz drugih predmetnih područja – gramatike, pravopisa i jezične i medijske kulture i sl.).

Tekstovi iz dopunskoga dijela programa trebaju poslužiti nastavniku i pri obradi nastavnih jedinica iz gramatike, kao i za obradu i utvrđivanje sadržaja iz jezične i medijske kulture. Djela koja neće obrađivati, nastavnik treba preporučiti učenicima za čitanje u slobodno vrijeme. Novi program utemeljen je na uočavanju prirode i uloge književnoga djela, kao i uočavanju razlike književnih i neknjiževnih tekstova. Učenici trebaju biti osposobljeni razlikovati obilježja književnoga teksta (konotativnost, književne postupke, slikovitost, ritmičnost i sl.) u odnosu na denotativnost, informativnost i kazivanje utemeljeno na činjenicama i podatcima u različitim oblicima neknjiževnih tekstova. Кorelativnost je omogućena primjerenim kombiniranjem obaveznih i izbornih djela.

S popisa dopunskoga izbora nastavnik bira ona djela koja će, uz obvezni dio lektire, činiti tematsko-motivske cjeline. Nastavnik može grupirati i povezivati djela po srodnosti iz obveznoga i dopunskoga programa na mnogo načina. Mogući primjeri funkcionalnoga povezivanja nastavnih jedinica mogu biti sljedeći (nikako i jedini):

Čitati, čitati: Daniel Pennac, *Deset prava čitatelja (Od korica do korica)*; Dobriša Cesarić, Pjesma mrtvog pjesnika (Pjesme); Rudyard Kipling, *Ako*; Jadranka Klepac, *Miris knjige*;

Uvod u književnost za velike: Ivan Goran Kovačić, *Mrak na svijetlim stazama*; August Šenoa, *Zlatarevo zlato*; Dinko Šimunović, *Duga*; Vjenceslav Novak, *Iz velegradskog podzemlja*; *Konvencija o pravima djeteta*;

Duboka povezanost: Slavko Mađer, *U ljetne večeri postaju mreže mog djeda srebrne*; Vjekoslav Majer, *Moj otac i ja*; Josip Pupačić, *Tri moja brata*; Vesna Krmpotić, *Što sam ja tebi more*; Zvonko Todorovski, *Mirakul od mora*;

O vrstama raznim: Dobriša Cesarić, *Vagonaši*; Antun Branko Šimić, *Siromasi koji jedu od podne do podne*; Charles Dickens, *Oliver Twist*; Pavao Pavličić*, Dobri duh Zagreba*; Arthur Conan Doyle, *Sherlock Holmes*; Miljenko Hajdarović, *Legenda o Romulu i Remu*; Gustav Schwab, *Orfej i Euridika*;

Zlatni ljudi: Miroslav Krleža, *Čežnja*; Zlatko Krilić, *Susret s jeseni*; Jure Kaštelan, *Volio bih da me voliš*; Narodna balada, *Hasanaginica*; Branka Kalauz, *Čuj, Pigi, zaljubila sam se*;

Vjera i domovina: Charlotte Gray, *Majka Tereza*; Antun Branko Šimić, *Nađeni Bog*; Cesareo Gabarain, *Ribar ljudi*; Nikola Šop, *Kuda bih vodio Isusa*; Zvonimir Golob, *Kako se piše pjesma o domovini*; Petar Preradović, *Rodu o jeziku*;

Drukčiji od drugih: Deborah Ellis, *Djevojčica iz Afganistana*; Sue Townsend, *Tajni dnevnik Adriana Molea*, Vjekoslav Majer, *Dnevnik malog Perice*; Hrvoje Hitrec, *Smogovci*; Miro Gavran, *Traži se novi suprug*;

Svjetla svijeta: Ivana Brlić-Mažuranić, *Autobiografija*; Eduard Slavoljub Penkala, *Životopis*; Ivana Marinić, *To nisam ja*; Dubravko Jelačić Bužimski, *Noćna igra s Jesenjinom*;

Mala škola medijske kulture: Igrani film (Krešo Golik, *Tko pjeva, zlo ne misli*; Stephen Daldry, *Billy Elliot*); Televizijske emisije; TV serija (*Smogovci*); Radio; Referentna zbirka

Međupredmetne korelacije – nastavu je moguće dopuniti znanjima iz povijesti, geografije, vjeronauka, likovne i glazbene umjetnosti...

Isti tekst može se povezivati s drugima na različite načine, prema raznim motivima ili tonu pripovijedanja, u okviru projektne nastave, koja se temelji na ishodima, a ne na sadržajima učenja.

Predloženi obvezni, književni, popularnoznanstveni i informativni tekstovi i sadržaj obvezne domaće lektire, kao i primjeri iz dopunskoga izbora, pri osmišljavanju godišnjega plana rada, a potom i pri oblikovanju mjesečnih planova rada, mogu se tematski povezivati. Pored toga, neophodno je uspostaviti i uravnoteženu raspodjelu nastavnih jedinica vezanih za sva područja predmeta, funkcionalno povezati sadržaje iz jezika i književnosti (gdje god je to moguće) i planirati dovoljno sati za utvrđivanje i usustavljivanje nastavnih sadržaja.

**Poželjno je da nastavnik četiri nastavna sata tijekom školske godine posveti obradi književnih tekstova po izboru iz zavičajne književnosti vojvođanskih Hrvata primjerenih dobi učenika.**

Književna djela, koja su doživjela kazališnu izvedbu ili ekranizaciju, mogu poslužiti za komparativnu analizu i uočavanje razlika između književne i kazališne/filmske (adaptirane, izmijenjene) fabule i izraza (na primjeru ulomka *Smogovci* Hrvoja Hitreca povezati sličnosti i razlike u odnosu na televizijsku seriju te proučiti odnos mašte u književnosti i u samoj seriji), čime učenici mogu doći do zaključka o prirodi raznih medija i razvijati svoju medijsku pismenost. Preporučuje se čitanje jednoga cjelovitog dramskog teksta. Učenici se mogu uputiti i na filmove s tematikom sličnom pročitanim književnim tekstovima (siromaštvo, zapuštena djeca, položaj osoba s invaliditetom i sl.) i dodatno povezati obradu jedne tematsko-motivske cjeline.

Pojedine sadržaje medijske pismenosti treba obraditi u korelaciji s obrađenim tekstovima. Na primjer, pojam „dječji časopis ili enciklopedijaˮ učenici trebaju upoznati tako što će čitati konkretne tekstove iz časopisa/enciklopedije koji su u izravnoj vezi s pročitanom lektirom.

Osim korelacije među tekstovima, nužno je da nastavnik uspostavi vertikalnu korelaciju. Nastavnik se prethodno obvezno upoznaje sa sadržajima Hrvatskoga jezika i književnosti iz prethodnih razreda, radi uspostavljanja načela postupnosti i sustavnosti.

Nastavnik, također, treba poznavati sadržaje drugih predmeta koji koreliraju s predmetom Hrvatski jezik i književnost. Tako, horizontalnu korelaciju nastavnik uspostavlja, prije svega, s nastavom povijesti, likovne kulture, glazbene kulture, vjerske nastave i građanskoga odgoja.

Uvođenje učenika u svijet književnosti, ali i ostalih, tzv. neknjiževnih tekstova (popularnih, informativnih), predstavlja izuzetno složen nastavni zadatak. Upravo na tome stupnju školovanja stječu se osnovna i vrlo značajna znanja, umijeća i navike o kojima će ovisiti učenička književna kultura, ali i estetske kompetencije. Učenici trebaju razumjeti fikcionalnu prirodu književnoga djela i njegovu autonomnost (odnosno razlikovati lirskoga subjekta i pjesnika, pripovjedača i pisca), kao i činjenicu da književno djelo oblikuje jednu moguću sliku stvarnosti.

Pri obradi teksta, treba primjenjivati jedinstvo analitičkih i sintetičkih postupaka. U skladu s ishodima, učenike treba navikavati da svoje dojmove, stavove i sudove o književnome djelu podrobnije dokazuju činjenicama iz samoga teksta i tako ih osposobljavati za samostalan iskaz, istraživačku djelatnost i zauzimanje kritičkih stavova.

Poželjno je da obrada književnoga djela bude protkana rješavanjem problemskih pitanja koja su potaknuta tekstom i umjetničkim doživljavanjem. Mnogi tekstovi, a pogotovo odlomci iz djela, u nastavnom postupku zahtijevaju odgovarajuću lokalizaciju, često i višestruku. Da bi učenici intenzivno doživjeli i pravilno shvatili tekst, potrebno ga je smjestiti u vremenske, prostorne i društveno-povijesne okvire, kao i dati informacije o važnim sadržajima koji prethode odlomku.

Pri tumačenju teksta, učenike treba navikavati da svoje dojmove, stavove i sudove o književnome djelu dokazuju činjenicama iz samoga teksta i tako ih osposobljavati za samostalan iskaz, istraživačku djelatnost i zauzimanje kritičkih stavova, uz uvažavanje individualnoga razumijevanja smisla književnoga teksta i iskazivanje različitih stavova.

U nastavnoj interpretaciji književnoumjetničkoga djela, sintetički čimbenici mogu biti: umjetnički doživljaji, tekstne cjeline, važni strukturni elementi (tema, motivi, pjesničke slike, fabula, odnosno siže, književni likovi, smisao i značenje teksta, motivacija, kompozicija), oblici pripovijedanja (oblici izlaganja), jezično-stilski postupci i literarni (književnoumjetnički) problemi.

Кnjiževnoteorijske pojmove učenici trebaju upoznavati uz obradu odgovarajućih tekstova i osvrte na prethodno čitalačko iskustvo. U programu nisu navedeni svi pojmovi i vrste književnih djela predviđeni za usvajanje u prethodnim razredima, ali očekuje se da će se nastavnik nasloniti na stečeno znanje učenika, obnoviti ga i produbiti na primjerima. Potrebno je ponoviti ranije naučena stilska sredstva (usporedbu/komparaciju, personifikaciju, epitet, onomatopeju, kontrast, ponavljanje), a potom obraditi i simbol, metaforu, opkoračenje, prebacivanje, hiperbolu i gradaciju; vrste karakterizacija likova (psihološka, socijalna, moralna karakterizacija); socijalnu pripovijetku i socijalni roman; kronološki slijed fabule i retrospektivni slijed fabule; obilježja tragedije, komedije i drame u užem smislu. Obnavljanje i povezivanje znanja iz petoga i šestoga razreda osnovne škole obvezno je.

Pri određivanju jezično-stilskih izražajnih sredstava treba uzeti u obzir umjetničke dojmove, i potom istražiti njihovu jezično-stilsku uvjetovanost.

Tijekom obrade književnih djela, kao i u okviru govornih i pisanih vježbi, učenici trebaju otkriti što više osobina, osjećaja i duševnih stanja pojedinih likova, te oblikovati svoje mišljenje o postupcima likova.

Učenik se potiče da uočava motive socijalne pjesme, pripovijetke i romana na primjerima iz lektire te da razlikuje mit i legendu. Na primjeru *Hasanaginice* učenik ponavlja elemente i uočava obilježja narodne pjesme. Obnavljaju se i proširuju znanja o domoljubnoj i duhovnoj poeziji, ovladava se primjenom književnoteorijskih znanja na konkretnim književnim predlošcima, tj. u predloženim pjesmama ili pričama.

Ishodi vezani za nastavno područje Književnost temelje se na čitanju i interpretaciji književnih tekstova. Čitanjem i tumačenjem književnih djela učenik razvija čitalačke kompetencije koje podrazumijevaju ne samo istraživačko promatranje i stjecanje znanja o književnosti, već potiču i razvijaju emocionalno i fantazijsko uživljavanje, imaginaciju, estetsko doživljavanje, bogate asocijativne moći, umjetnički senzibilitet, kritičko mišljenje i izgrađuju prosuđivanje o moralu. Razni oblici čitanja temeljni su preduvjet da učenici u nastavi stječu znanja i da se uspješno uvode u svijet književnoga djela. I u sedmome razredu njeguje se, prije svega, doživljajno čitanje, a učenici se postupno uvode u istraživačko čitanje (čitanje prema istraživačkim zadatcima, čitanje iz raznih perspektiva i sl.) i osposobljavaju se iskazati svoj doživljaj umjetničkoga djela, uvidjeti elemente od kojih je djelo sačinjeno i razumjeti njihovu ulogu u izgradnji svijeta djela.

Povećan broj dopunskoga izbora lektire ukazuje na mogućnost obrade pojedinih predloženih sadržaja (književnih djela) na satima dodatne nastave.

Preporučuje se da se učenici u nastavi koriste elektroničkim dodacima uz udžbenik, ako za to postoji mogućnost u školi.

**JEZIK**

Nastava jezika osposobljava za pravilnu usmenu i pisanu komunikaciju hrvatskim standardnim jezikom, stoga zahtjevi ovoga programa nisu usmjereni isključivo na usvajanje jezičnih pravila i gramatičke norme već i na razumijevanje njihove svrhe i pravilnu primjenu u usmenome i pisanome izražavanju.

Pri navođenju nastavnih jedinica obrađenih u nižim razredima, provjerava se stupanj usvojenosti i sposobnost primjene prethodno obrađenoga nastavnog sadržaja, a ponavljanje i uvježbavanje na novim primjerima prethodi obradi novoga sadržaja. Time se osigurava kontinuitet rada i sustavnost u povezivanju novoga nastavnog sadržaja s postojećim znanjima.

U usvajanju novoga nastavnog sadržaja presudnu ulogu imaju prikladne i sustavne vježbe te su obvezni dio obrade nastavnoga sadržaja, primjene, obnavljanja i utvrđivanja znanja.

**Gramatika**

Osnovni je programski zahtjev u nastavi gramatike predstaviti i tumačiti jezik kao sustav. Jezične pojave ne proučavaju se izolirano, izvan konteksta u kojem se ostvaruju njihove funkcije. U odgovarajućoj prilici znanja iz gramatike stavljaju se u svrhu tumačenja teksta, kako umjetničkoga tako i popularnoznanstvenoga. Iznimno su funkcionalan postupak vježbe na primjerima iz neposredne govorne prakse, što nastavu gramatike približava životnim potrebama u kojima se primijenjeni jezik pojavljuje kao svestrano motivirana ljudska aktivnost.

Jezične se pojave navode i prikazuju u kontekstu, odnosno smještaju se u govorne situacije u kojima se mogu jasno prepoznati, izdvojiti i objasniti njihove karakteristike i funkcije.

Nastava morfologije podrazumijeva proširivanja znanja o zamjenicama (u petome i šestome razredu obrađene su osobne, posvojne, pokazne, povratna, povratno-posvojna). Sada se obrađuju sljedeće vrste zamjenica: upitno-odnosne i neodređene zamjenice. Također, treba ukazati i na gramatičke kategorije zamjenica: rod, broj, padež i lice.

Znanja o sintaksi učenici proširuju učenjem o izravnome i neizravnome objektu, povezujući s glagolima po predmetu radnje. Uče o atributu, apoziciji i njihovim skupovima, tako što se prisjećaju vrsta riječi. Učenici proširuju svoje znanje o rečenici podjelom na jednostavne i složene. Jednostavne rečenice učenici razlikuju prema tome jesu li neoglagoljene, besubjektne, proširene ili neproširene, u skladu s nastavnim sadržajem petoga i šestoga razreda kada su usvojili gradivo o glagolima te o službama riječi. U sedmome razredu učenici povezuju da barem dvije jednostavne rečenice tvore jednu složenu rečenicu, što temelje na znanju o predikatu o kojemu su učili prethodnih godina. Složenu rečenicu učenici dijele na nezavisno složenu i zavisno složenu, pri tome vodeći računa o pisanju redoslijeda surečenica, zareza i veznika.

Učenici se uvode i u nastavu semantike, tako što uče razliku između istoznačnica, bliskoznačnica i suprotnica na učestalim primjerima.

**Pravopis**

Pravopisna pravila usvajaju se sustavnim uvježbavanjem (pravopisni diktati, ispravak pogrešaka u tekstu, pisane provjere znanja iz pravopisa itd.). U okviru pravopisnih vježba poželjno je povremeno uključiti i pitanja kojima se provjerava grafija. Učenici se potiču na samostalno uočavanje i ispravljanje pravopisnih pogrešaka u komunikaciji putem SMS-a, kao i u raznim načinima komunikacije putem interneta. Upućuju se i na korištenje pravopisa i pravopisnoga rječnika (školsko izdanje). Preporučuje se donošenje pravopisa na sat obrade pravopisnih tema (učenicima se pojedinačno daje zadatak pronaći riječi u pravopisnome rječniku). Pravila o pisanju velikoga i maloga početnoga slova potrebno je učiti na učenicima bliskim primjerima te uvježbavati na učestalim primjerima u hrvatskome jeziku. Učenici proširuju znanja o rečeničnim i pravopisnim znakovima, upravnome i neupravnome govoru, pisanju zareza u nezavisno složenim i zavisno složenim rečenicama i pisanju zareza kod atributnih i apozicijskih skupova.

**Ortoepija**

Pravilan izgovor njeguje se provođenjem ortoepskih vježba. U sedmome razredu realiziraju se ortoepske vježbe u okviru nastavne jedinice Naglašene i nenaglašene riječi. Neke ortoepske vježbe ne realiziraju se kao posebne nastavne jedinice, već uz odgovarajuće teme iz gramatike. Npr. mjesto naglaska povezuje se s padežima (imenice *vrijeme, rame, tjeme* i sl. u genitivu jednine i nominativu množine nemaju naglasak na istom slogu itd.); rečenična intonacija povezuje se s pravopisom i sintaksom itd. Uz korištenje audiosnimaka stvara se navika prepoznavanja, reproduciranja i usvajanja naglasaka hrvatskoga standardnog jezika te uočava odstupanje i razlikovanje vlastite dijalektalne akcentuacije od standardnojezične norme.

Ortoepske vježbe provode se i uz odgovarajuće teme iz književnosti. Npr. naglasak riječi, tempo, ritam, rečenična intonacija i stanke vježbaju se govorenjem naglas odabranih dijelova iz izborne lektire (po izboru nastavnika i učenika) itd. Kao ortoepska vježba provodi se i krasnoslov napamet naučenih ulomaka u stihu i u prozi (uz pomoć auditivnih nastavnih sredstava).

**Povijest jezika**

U ovome se dijelu i učenici upoznaju s početcima hrvatske pismenosti. U obrazovnome razdoblju, učenici sedmoga razreda usvajaju znanja o prvome rječniku i gramatici te o Gajevoj reformi i gajici. Na taj način učenici produbljuju svoja znanja i upotpunjuju sliku o prethodno naučenim sadržajima o razvoju hrvatskoga jezika. Produbljivanjem znanja o hrvatskome kulturnom identitetu učenici razvijaju pozitivan odnos prema vlastitome kulturnom naslijeđu.

**JEZIČNA I MEDIJSKA KULTURA**

Razvijanje i unapređivanje jezične kulture učenika predstavlja jedan od najznačajnijih zadataka nastave Hrvatskoga jezika i književnosti. Jedan od osnovnih zadataka nastave jezične kulture odnosi se na usavršavanje jezičnoizražajnih sredstava kod učenika, a njezin je krajnji cilj osposobljenost učenika za uspostavljanje kvalitetne i funkcionalne komunikacije. Područje Jezično izražavanje obuhvaća usmeno i pisano izražavanje. Nastavni rad u ovome području ostvaruje se u drugim područjima predmeta Hrvatski jezik i književnost, kao i u samostalnim nastavnim jedinicama. Obrada književnoga teksta i rad na gramatici moraju uključivati i sadržaje za njegovanje kulture usmenoga i pisano izražavanja učenika. Na nastavi se mogu analizirati i snimljena kazivanja i čitanja. Pri realizaciji nastavnih sadržaja poželjno je koristiti se i suvremenim informacijsko-komunikacijskim tehnologijama (pametnom pločom, računalom, projektorom, mobitelom i sl.). Svaka od programskih vježba (govorne, pravopisne, leksičko-semantičke, stilske vježbe) planira se i ostvaruje u nastavnome kontekstu u kojemu postoji potreba za funkcionalnim usvajanjem i primjenom gramatičkih pravila i pojava u novim komunikativnim situacijama, kao i potreba za utvrđivanjem, obnavljanjem ili usustavljivanjem znanja stečenoga tijekom nastave jezika i nastave književnosti. Sve vrste vježba, čiji je cilj razvijanje jezičnoga mišljenja, izvode se na tekstu ili tijekom govornih vježba s namjerom razvijanja kulture usmenoga izražavanja. Detaljna organizacija, vješto osmišljene sadržajne strukture i motiviranje učenika za razgovor vodit će pravilnosti, lakoći, jasnoći, jednostavnosti, preciznosti i tečnosti u usmenome izlaganju učenika. Ove bi vježbe trebale približiti učenikov govor standardnojezičnome izgovoru.

Tečni standardnojezični govor učenici vježbaju i u debati. Pravopisne vježbe upotrebljavat će i u pisanju dijaloga, opisivanju prema planu, statičnome i dinamičnome opisu.

Pravopisne vježbe omogućavaju učenicima obraćanje pozornosti na pravopisne zahtjeve i njihovu ulogu u tekstu. Sustavna primjena adekvatnih pravopisnih vježbi omogućava da teorijsko pravopisno znanje pravovremeno prijeđe u umijeće, kao i da se stečena navika primjene pravopisnih pravila iskaže u praktičnoj i spontanoj namjeni. Pravopisne vježbe predstavljaju najpogodniji način da se pravopisna pravila nauče, provjere, kao i da se uočeni nedostatci otklone. Najbolje je primjenjivati i jednostavne i složene pravopisne vježbe koje su pogodne za ovladavanje kako samo jednoga pravopisnog pravila iz jednoga pravopisnog područja tako i više pravopisnih pravila iz nekoliko pravopisnih područja. Pri pripremi pravopisnih vježbi treba poštovati načelo postupnosti, sustavnosti, jedinstva teorije i prakse. Pri ovladavanju pravopisnim načelima, pogodne mogu biti sljedeće pravopisne vježbe: diktat, samostalno pisanje, dopunjavanje teksta. Može biti poticajno i organiziranje kviza na satima posvećenima usustavljivanju nastavnoga sadržaja iz pravopisa (npr. prepoznaj pravopisno područje, pronađi pogrešku, jesu li tvrdnje o upotrebi, npr. velikoga slova, točne i sl.), a trebalo bi i provjeravati mogu li učenici objasniti naučena pravopisna pravila u određenome tekstu.

Cilj je primjenjivanja leksičko-semantičkih vježba obogaćivanje učeničkoga rječnika i upućivanje na razne mogućnosti pri izboru riječi i izraza te ukazivanje na njihovu prikladniju uporabu. Primjenom leksičko-semantičkih vježba u učenika se stvara navika promišljanja i traženja odgovarajućega jezičnoga izraza za ono što žele iskazati (ovisno o komunikacijskoj situaciji) i povećava se fond takvih izraza u njihovu rječniku. Vrste tih vježba treba usuglasiti sa zanimanjima učenika i nastavnim sadržajima. Razvijanju smisla za precizno izražavanje i poticanju učenika na razmišljanje o riječima i o njihovim značenjima doprinose vježbe kojima se učenici upućuju na izbjegavanje suvišnih riječi, poštapalica i tuđica. Poticajne su i vježbe koje se odnose na figurativna značenja riječi, kao i vježba pronalaženje izostavljenih rečeničnih dijelova koja potiče učenike na pronalaženje odgovarajuće riječi, ali i da u skladu s kontekstom prošire skup dozvoljenih značenjskih i leksičkih mogućnosti.

Primjenom stilskih vježba, učenici se upućuju na to da na drukčiji način od uobičajenoga povezuju riječi i izraze i da istražuju njihove semantičke mogućnosti. Njihov cilj nije samo otklon učinjene pogreške već stjecanje navike primjerenoga govora i pisanja, odnosno primjene stvaralačkih postupaka u jeziku. Znanja o stilu i izražajnim mogućnostima jezika učenici uglavnom stječu uvidom u književnoumjetničke tekstove, zbog čega je nužna povezanost s nastavom književnosti, ali se ne smije poistovjetiti s jezično-stilskom analizom ovih tekstova. Stilske je vježbe potrebno što izravnije povezivati i s nastavom gramatike. Može se stvoriti situacijski predložak za razvijanje i unapređivanje jezično-stilskoga znanja učenika u skladu s uzrastom i načelom sustavnosti i uvjetovanosti. Stvaralački oblik rada na razvijanju stilskoga umijeća učenika može se, naprimjer, temeljiti na tekstu kao poticaju za slikovito kazivanje, s obzirom na to da se na različitim književnoumjetničkim tekstovima lako uviđa izražajnost stilskoga postupka koji može biti primijenjen pri oblikovanju jezične građe u novim komunikacijskim situacijama. Isto se može postići i u neknjiževnim tekstovima, poput biografije, autobiografije, vijesti, bilješke, natuknice i komentara.

Područje Medijska kultura osposobljava učenike za prepoznavanje i tumačenje poruka u medijskom i multimedijskom okruženju (radijska emisija, televizijska emisija, film, kazališna predstava, hipertekst i sl.). Želi se potaknuti učenike na tumačenje konteksta nastanka poruke u medijskome okruženju te njihova karaktera i svrhe. Također, potiče se i razvoj znanja o sebi i drugima, uvažavanje različitih uvjerenja i vrijednosti te se omogućuje djelovanje u društvenoj zajednici. Učenici se osposobljavaju za kritički pristup medijskim tekstovima i kritičko vrednovanje dostupnih informacija te pretraživanje raznih izvora radi rješavanja problema i donošenja odluka. Učenicima se treba objasniti društvena uloga medija da bi mogli razumjeti utjecaj medijske poruke na društvo i pojedinca. Pri kreiranju medijskih tekstova važno je u učenika osvijestiti moć javne komunikacije (u mrežnom i drugim medijskim okružjima) te važnost odgovornoga i pravilnoga komuniciranja u javnim kontekstima.

U okviru ovoga područja uspostavlja se i korelacija s nastavom književnosti povezivanjem ovih nastavnih sadržaja njihovim stripskim, radijskim, filmskim i kazališnim prilagodbama. Učenici trebaju usvojiti znanja specifičnostim i izražajnim sredstvima svakoga od ovih medija kako bi mogli uočiti i kritički vrednovati sadržaje prilagodbe pročitanih književnih djela. Osim prilagođenih književnih djela, u području medijske kulture učenike treba upoznati i s izvornim recentnim naslovima primjernima njihovoj dobi i odgovarajuće odgojno-obrazovne vrijednosti. Time učenici stječu naviku odabira kvalitetnih radova dostupnih u medijskome prostoru i razvijaju kritički stav prema njima. Odabir medijskih sadržaja utječe na oblikovanje učenikova kulturnoga identiteta pa ga se poticanjem na vlastiti odabir u skladu s izgrađenim kritičkim stavom uči odgovornosti u javnoj i medijskoj komunikaciji. Učenik će tako razlikovati glavne karakteristike filmskih žanrova te će poznavati primjere svakoga od njih; upoznat će obilježja i vrste televizijskih emisija, televizijskih serija, ali i povijesni razvoj televizije općenito; upoznat će povijesni razvoj radija; poznavat će vrste radijskih emisija i radijska izražajna sredstva; upoznat će djela referente zbirke, ali i njihova obilježja te razlike; razlikovat će filmski i književni predložak.

***III. PRAĆENJE I VREDNOVANJE NASTAVE I UČENJA***

U svrhu dostizanja ishoda prate se i vrednuju rezultati napredovanja učenika. Počinje se inicijalnom provjerom znanja u odnosu na koju će se procjenjivati napredovanje te određivati ocjena. Svaka aktivnost prilika je za procjenu, bilježenje napredovanja, davanje povratne informacije, kao i za formativno ocjenjivanje i upućivanje na daljnje aktivnosti.

Formativno vrednovanje dio je suvremenoga pristupa nastavi i podrazumijeva procjenu znanja, vještina, stavova i ponašanja, kao i razvijanje odgovarajuće kompetencije tijekom nastave i učenja. Rezultat ovakva vrednovanja daje povratnu informaciju i učeniku i nastavniku o dostizanju kompetencija, kao i o učinkovitosti primijenjenih metoda. Formativno mjerenje podrazumijeva prikupljanje podataka o učeničkim postignućima, a najčešće tehnike su: realizacija praktičnih zadataka, promatranje i bilježenje aktivnosti tijekom nastave, neposredna komunikacija učenika i nastavnika, dosje učenika (mapa napredovanja) itd. Rezultati formativnoga vrednovanja na kraju nastavnoga ciklusa iskazuju se i sumativno – brojčanom ocjenom.

Rad nastavnika sastoji se od planiranja, ostvarivanja, praćenja i vrednovanja. Osim postignuća učenika, nastavnik kontinuirano prati i vrednuje proces nastave i učenja te vlastiti rad. Sve što se u nastavnoj praksi pokaže dobrim i korisnim treba koristi i dalje, a nedovoljno učinkovito i djelotvorno treba unaprijediti.